**ΣΧΗΜΑΤΑ ΛΟΓΟΥ**

|  |
| --- |
| Μερικές φορές ο λόγος (προφορικός ή γραπτός) παρουσιάζει ιδιορρυθμίες· χρησιμοποιούνται δηλαδή κάποιοι εκφραστικοί τρόποι οι οποίοι διαφέρουν από τους συνηθισμένους κανόνες χρήσης του λόγου. Δεν πρόκειται για συντακτικά λάιη αλλά για συγκεκριμένες εκφραστικές επιλογές του συγγραφέα/ποιητή. Με τα σχήματα λόγου ο συγγραφέας ή ο ποιητής πετυχαίνει να γίνει ο λόγος του πιο εκφραστικός και παραστατικός, πιο ζωντανός, και έτσι να προσελκύσει περισσότερο την προσοχή μας, να τυπωθεί στην ψυχή μας πιο ζωηρά. Ορισμένα σχήματα λόγου είναι τα παρακάτω: |

* **Αλληγορία**. Είναι μια μεταφορική φράση η οποία κρύβει νοήματα διαφορετικά από εκείνα που δηλώνουν οι λέξεις της (άλλα λέγονται και άλλα εννοούνται). Η αλληγορία μοιάζει με τη μεταφορά, όμως δεν περιορίζεται σε μία λέξη, αλλά εκτείνεται σε μία φράση ή σε μεγάλο τμήμα ενός κειμένου (μερικές φορές και σε ολόκληρο το έργο, πεζό ή ποιητικό).

Ένας αϊτός περήφανος, ένας αϊτός λεβέντης

από την περηφάνια του κι από τη λεβεντιά του

δεν πάει στα κατώμερα να καλoξεχειμάσει,

μόν’ μένει πάνω στα βουνά, ψηλά στα κορφοβούνια.

* **Αναδίπλωση.** Μια λέξη η μικρή φράση επαναλαμβάνεται αμέσως μετά, για δεύτερη φορά, συνήθως με έναν πρόσθετο προσδιορισμό.

Εκεί καίγονται κόκαλα, κόκαλα αντρειωμένων

μια φωνή │ τρόμου φωνή

* **Αναφώνηση**. Είναι μια λέξη ή φράση επιφωνηματική (επίκληση σε ιερό πρόσωπο, ευχή, κατάρα κτλ.), που φανερώνει και τη συναισθηματική κατάσταση εκείνου που μιλάει (το θαυμασμό, τη θλίψη κτλ).

Και η φωνή του, Θεέ μου! Τι φωνή! Κάθε του λόγος και μια κανονιά.

* **Αντίθεση**. Προβάλλονται η μια κοντά στην άλλη δύο έννοιες (ιδιότητες, καταστάσεις, ενέργειες, εικόνες...) που έχουν ολότελα διαφορετικά γνωρίσματα.

Τέτοιαν ώρα οι ψυχές διψούν και πάνε στης λησμονιάς την κρουσταλλένια βρύση │μα βούρκος το νεράκι θα μαυρίσει

* **Αποσιώπηση**. Διακόπτεται ο λόγος και παραλείπονται («αποσιωπώνται») όσα θα ακολουθούσαν, ενώ στη θέση τους σημειώνονται τρεις τελείες (αποσιωπητικά).

ήμουν έξω, ήμουν έξω από το χρόνο...

* **Άρση και θέση**. Πρώτα λέγεται τι δεν είναι κάτι (ή τι δε συμβαίνει) και αμέσως μετά τι είναι (ή τι συμβαίνει) - πρώτα «αίρεται» κάτι και στη συνέχεια «τίθεται».

Εγώ δεν είμαι Τούρκος ουδέ Κόνιαρος, είμαι καλογεράκι απ’ ασκηταριό

* **Ασύνδετο**. Δύο ή περισσότεροι όμοιοι όροι ή όμοιες προτάσεις δεν έχουν ανάμεσά τους τους συνδέσμους που χρειάζονται.

Πάνω απ΄τα δάση, τα βουνά, τα νέφη, τους αγέρες...

* **Ειρωνεία**. Θέλοντας κάποιος να δώσει αστείο ή χλευαστικό τόνο στο λόγο του, χρησιμοποιεί με προσποίηση λέξεις ή φράσεις που το σημασιολογικό περιεχόμενό τους είναι αντίθετο από αυτό που έχει στο νου του.

Ωραία τα κατάφερες! (αντί: άσχημα τα έκανες)

* **Επανάληψη**. Μια έννοια ή ένα νόημα εκφράζεται δύο φορές στη σειρά με την ίδια λέξη ή φράση (αυτούσια ή ελαφρά αλλαγμένη).

Βρίσκει την πόρταν ανοιχτή, την πόρταν ανοιγμένη

* **Επαναφορά.** Μια λέξη ή φράση επαναλαμβάνεται («επαναφέρεται», επανέρχεται) στην αρχή δύο ή περισσότερων διαδοχικών προτάσεων (ή: δύο ή περισσότερες διαδοχικές προτάσεις αρχίζουν με την ίδια λέξη ή φράση).

Αν είναι αλήθεια πως αυτό είναι παραμύθι

Αν είναι αλήθεια πως οι άνθρωποι δε θα ξαναπιάσουν τον παλιό δόλο των θεών

* **Ευφημισμός**. Χρησιμοποιούνται λέξεις ή φράσεις με καλή σημασία για την ονομασία κακού ή δυσάρεστου πράγματος
* **Κύκλος.** Μια πρόταση ή μία περίοδος ή και ολόκληρο το λογοτεχνικό έργο τελειώνει με την ίδια λέξη με την οποία αρχίζει.

Μοναχή τον δρόμο επήρες, εξανάλθες μοναχή

* **Μετωνυμία**. Οι λέξεις δε χρησιμοποιούνται με την αρχική τους σημασία, αλλά με διαφορετική. Χρησιμοποιείται δηλαδή α) το όνομα του δημιουργού αντί για τη λέξη που φανερώνει το δημιούργημά του, β) αυτό που περιέχει αντί του περιεχομένου και αντίστροφα, γ) το αφηρημένο αντί για το συγκεκριμένο και αντίστροφα.

Διαβάζω Καζαντζάκη (αντί: έργα του Καζαντζάκη)

Όλο το θέατρο άρχισε να χειροκροτάει (αντί: οι θεατές)

Τα νιάτα αγωνίζονται για ένα καλύτερο αύριο (αντί: οι νέοι)

* **Πολυσύνδετο.** Τρεις ή περισσότεροι όμοιοι όροι ή όμοιες προτάσεις συνδέονται με συμπλεκτικούς ή διαχωριστικούς συνδέσμους.

Οι κλέφτες επροσκύνησαν **και** γίνηκαν ραγιάδες **κι** άλλοι φυλάγουν πρόβατα **κι** άλλοι φυλάγουν γίδια

* **Πρωθύστερο.** Από δύο σχετικές ενέργειες ή έννοιες τοποθετείται στη σειρά του λόγου πρώτη εκείνη που είναι χρονικά και λογικά δεύτερη («ύστερη», κατοπινή).

Που μ΄έσφιξε κι εχάρη

* **Υπερβολή**. Παρουσιάζεται μια ενέργεια, μια ιδιότητα, μια κατάσταση κτλ. μεγαλοποιημένη σε βαθμό που βρίσκεται έξω από την πραγματικότητα και τα φυσιολογικά όρια.

Στο έμπα χίλιους έκοψε (= έσφαξε), στο έβγα δυο χιλιάδες και στ’ άλλο στριφογύρισμα δεν ήβρηκε να κόψει